b'\n_START_ARTICLE_\nT\xc3\xb8yen skole\n_START_SECTION_\nHistorie\n_START_PARAGRAPH_\nSkolen ble tatt i bruk i 1882. Bygget som var tegnet av N. Thomassen, er kledd i pusset tegl. P\xc3\xa5 grunn av hellingen i terrenget er skolen bygget med tre etasjer i den \xc3\xb8vre delen, og fire i den nedre enden. Fra 1913 til 1927 hadde skolen Norges f\xc3\xb8rste kvinnelige overl\xc3\xa6rer, Pauline Bj\xc3\xb8rndal. Under Bj\xc3\xb8rndals ledelse ble skolen utvidet med en ny fl\xc3\xb8y mot Sexes gate, tegnet av arkitekt Lange. Det h\xc3\xb8yeste antall elever skolen har hatt, var ca 2.000 elever i 1923. Til femti\xc3\xa5rsjubileet i 1932 ble skolens festsal dekorert av maleren Karl H\xc3\xb8gberg med en motivkrets utsprunget av en fl\xc3\xb8ytespillers dr\xc3\xb8mmer under nattehimmelen utenfor en fabrikk ved Akerselva. Senere ble veggmaleriene hans delvis overmalt og fuktskadet, men var det f\xc3\xb8rste interi\xc3\xb8ret som ble reddet da Undervisningsbygg overtok ansvaret for Oslos skolebygninger fra Utdanningsetaten i 2012. _NEWLINE_T\xc3\xb8yen skoles musikkorps ble etablert 21. juni 1932. Under andre verdenskrig ble skolen brukt som kaserne for en tysk bataljon, og dermed gikk en del av skolens arkiver tapt.'